ন পোহৰৰ ৰ’দ কাঁচলিত
ন পোহৰৰ ৰ’দ কাঁচলিত
              তাঁতৰ পাটত বহি
       ন সূৰুযৰ জিকমিকনি সহি
              তই               
       ন চানেকিৰ নতুন ফুলটো বাছ

সেই পুৱাতেই                       
       মোৰ গানটো শুনি
              যদিহে তই
                      থমক্‌ খাই আছ       
       তেন্তে মোৰ গানতেই তই        
              প্ৰথম শাৰী গুণগুণকৈ গাবি                        
তোৰ নিজৰ মনৰ         
           আউলী কথাৰ
                  আপুনি অৰ্থ পাবি৷             

মোৰ গানৰ শেষ শাৰীটো
                  তোৰ চোতালত গালে
       এখুজি দুখুজিকৈ
                  মই গৈয়েকি        
       তোৰেই ওচৰ পালে       
       মোৰ মুখলৈ চাবি            
তই বিচৰা ন চানেকি
                  মোৰ কপালত
                  জিলিকি থকা পাবি৷৷
জ্যোতি সঙ্গীত